**ОБРАЗЛОЖЕЊЕ**

**I УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у члану 97. тачка 6. Устава Републике Србије, који прописује да Република Србија уређује и обезбеђује, између осталог, монетарни и банкарски систем.

**II** **РАЗЛОЗИ ЗА ДОНОШЕЊЕ ЗАКОНА**

Разлози за измену Закона о осигурању депозита („Службени гласник РСˮ, бр. 14/15, 51/17 и 73/19 - у даљем тексту: Закон) огледају се у томе што су Нацртом закона о Агенцији за осигурање депозита измењене одредбе које су и део овог закона. Овим изменама врши се само усклађивање два прописа.

**III ОБЈАШЊЕЊЕ ПОЈЕДИНАЧНИХ РЕШЕЊА**

Чланом 1. предложене измене Закона мења се одредба члана 2. став 1. тачка 9) Закона којом је предвиђено да методологију за обрачун премије осигурања депозита доноси Управни одбор Агенције, уз прибављено мишљење Народне банке Србије.

Чланом 2. предложене измене Закона мења се одредба члана 6. став 3. тачка 3) којом је предвиђено да се средства фонда за осигурање депозита користе за финансирање трошкова управљања средствима фонда за осигурање депозита и покривање оперативних трошкова Агенције до износа утврђеног законом којим се уређује Агенција.

Чланом 3. предложене измене Закона мења се члан 7. којим се Агенцији дозвољава да поред динарских улаже и девизна средства у дужничке хартије од вредности које издају Република Србија или Народна банка Србије, аутономна покрајина, јединице локалне самоуправе у Републици Србији.

Чланом 4. предложене измене Закона мењају се одредбе члана 12. став 7. тач. 1) и 2) којима је предвиђено да Агенција може обуставити обрачун и наплату редовне премије ако средства фонда за осигурање депозита достигну циљни износ фонда дефинисан чланом 23. овог закона, осим за износ неопходан за покриће стварно утврђених оперативних трошкова Агенције до нивоа средстава издвојених из фонда за покриће оперативних трошкова у претходној календарској години, као и улагања Агенције у основна средства и нематеријалну имовину.

Чланом 5. предложене измене Закона, одређено је да овај закон ступа на снагу осам дана од дана објављивања у „Службеном гласнику Републике Србије”.

 **IV ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ОВОГ ЗАКОНА**

За потребе спровођења овог закона није потребно обезбедити средства у буџету Републике Србије.

**V АНАЛИЗА ЕФЕКАТА ЗАКОНА**

 Предложена измена не утиче на привредни систем и на трошкове привреде и односе међу тржишним учесницима. С обзиром на горе наведено, анализа ефеката овог закона није потребна, имајући у виду одредбе члана 40. став 2. Пословника Владе („Службени гласник PC”, бр. 61/06 – пречишћени текст, 69/08, 88/09, 33/10, 69/10, 20/11, 37/11, 30/13, 76/14 и 8/19-др. уредба).

**VI ПРЕГЛЕД ОДРЕДАБА ЗАКОНА О ОСИГУРАЊУ ДЕПОЗИТА КОЈЕ СЕ МЕЊАЈУ И ДОПУЊУЈУ**

Члан 2.

 Поједини појмови, у смислу овог закона, имају следећа значења:

 1) *Агенција* је Агенција за осигурање депозита основана законом којим се уређује Агенција за осигурање депозита;

 2) *банка* има значење утврђено у закону којим се уређују банке;

 3) *депозит* је динарско или девизно новчано потраживање од банке које произлази из новчаног депозита, улога на штедњу, банкарског текућег рачуна или другог новчаног рачуна, као и било које друге привремене ситуације која настаје услед обављања редовних банкарских послова, а на основу ког настаје законска или уговорна обавеза банке на повраћај средстава;

 4) *фонд за осигурање депозита* је посебан фонд основан у складу са Законом о осигурању депозита ("Службени гласник РС", бр. 61/05, 116/08 и 91/10) ради обезбеђења средстава за осигурање депозита и исплате осигураних износа и других трошкова насталих у вези са обезбеђењем средстава за осигурање депозита и исплате осигураних износа;

 5) *предузетник, микро, мало и средње правно лице* имају значење утврђено у закону којим се уређује рачуноводство;

 6) *осигурани депозит* је депозит физичког лица, предузетника, микро, малог и средњег правног лица, који осигурава Агенција, а који не обухвата депозите:

 (1) правних или физичких лица повезаних са банком, у смислу закона којим се уређују банке,

 (2) који гласе на шифру или на доносиоца,

 (3) настале као последица прања новца или финансирања тероризма, у складу са законом којим се уређује спречавање прања новца и финансирања тероризма,

 (4) великих правних лица, у смислу закона којим се уређује рачуноводство,

 (5) државних органа и организација, органа аутономне покрајине или органа јединице локалне самоуправе,

 (6) инвеститора, чија су средства заштићена у складу са законом којим се уређује тржиште капитала,

 (7) који представљају уговорено средство обезбеђења, ако је износ потраживања банке према депоненту које је обезбеђено овим депозитом веће или једнако износу тог депозита,

 (8) стечајних и ликвидационих маса;

 7) *осигурани износ* је износ осигураног депозита до 50.000 евра по депоненту у банци, и то по основу следећих депозита:

 (1) осигураних динарских депозита - у динарској противвредности по званичном средњем курсу динара према евру који важи на дан покретања поступка стечаја, односно ликвидације над банком,

 (2) осигураних девизних депозита положених у еврима,

 (3) осигураних девизних депозита положених у осталим валутама (различитим од евра) - прерачунатих у евре, по курсу евра према свакој појединачној валути у којој су ти депозити положени, израчунатом на основу званичног средњег курса динара према евру и званичног средњег курса динара према тој валути, који важе на дан покретања поступка стечаја, односно ликвидације над банком;

 8) *банка исплатилац* је банка која у име и за рачун Агенције врши исплату осигураних износа депонентима банке над којом је покренут поступак стечаја, односно ликвидације;

 9) *методологија* је методологија за обрачун премије осигурања депозита на основу нивоа ризика у пословању банака коју доноси Управни одбор Агенције уз ~~претходну сагласност~~ ПРИБАВЉЕНО МИШЉЕЊЕ Народне банке Србије;

 10) *циљни износ фонда* представља износ финансијских средстава на рачуну фонда, умањен за износ позајмљених средстава, који се мора достићи у одређеном временском периоду, изражен као проценат укупних осигураних износа депозита у банкарском систему.

Члан 6.

 Ради обезбеђења средстава за осигурање депозита Агенција управља фондом за осигурање депозита.

 Фонд за осигурање депозита састоји се од:

 1) премија које плаћају банке;

 2) прихода од улагања средстава фонда за осигурање депозита;

 3) средстава остварених наплатом потраживања Агенције из стечајне, односно ликвидационе масе банке по основу исплате осигураних износа депозита са припадајућим трошковима у вези са обезбеђењем, управљањем и исплатом средстава фонда (трошкови услуга, камата, накнада и пореза, као и сви други стварни трошкови које је Агенција имала при прибављању средстава ради исплате осигураних износа депозита, спровођења те исплате и наплате средстава из стечајне односно ликвидационе масе банке), односно остварених у поступку реструктурирања банке у складу са законом којим се уређују банке;

 4) средстава обезбеђених задуживањем;

 5) средстава из буџета Републике Србије;

 6) донација; и

 7) других средстава, у складу са законом.

 Средства фонда за осигурање депозита користе се за:

 1) исплату осигураних износа депозита са припадајућим трошковима исплате у случају стечаја или ликвидације банке (трошкови услуга, камата, накнада и пореза, као и сви други стварни трошкови које је Агенција имала при прибављању средстава ради исплате осигураних износа депозита, спровођења те исплате и наплате средстава из стечајне, односно ликвидационе масе банке);

 2) финансирање поступка реструктурирања банке, у обиму и под условима утврђеним законом којим се уређују банке;

 3) ~~финансирање трошкова управљања средствима фонда за осигурање депозита и покривање оперативних трошкова Агенције ради реализације послова који се односе на осигурање депозита, и то до износа утврђеног законом којим се уређује Агенција;~~

 3) ФИНАНСИРАЊЕ ТРОШКОВА УПРАВЉАЊА СРЕДСТВИМА ФОНДА ЗА ОСИГУРАЊЕ ДЕПОЗИТА И ПОКРИВАЊЕ ОПЕРАТИВНИХ ТРОШКОВА АГЕНЦИЈЕ ДО ИЗНОСА УТВРЂЕНОГ ЗАКОНОМ КОЈИМ СЕ УРЕЂУЈЕ АГЕНЦИЈА;

 4) повраћај позајмљених средстава употребљених за намене из овог става (повраћај главнице и свих припадајућих обавеза по основу камата, накнада, пореза и других трошкова);

 5) финансирање улагања Агенције у основна средства и нематеријалну имовину ради реализације послова који се односе на осигурање депозита, у пуном износу утврђених улагања.

 Директор Агенције утврђује критеријуме за распоређивање улагања из става 3. тачка 5) овог члана и за раздвајање ових улагања од улагања ради обављања других послова Агенције.

 Средства фонда за осигурање депозита не могу бити предмет извршења, принудне наплате нити се на њима може успоставити залога.

~~Члан 7.~~

~~Агенција је дужна да новчана средства фонда за осигурање депозита држи на посебном депозитном рачуну отвореном код Народне банке Србије.~~

~~Агенција динарска средства фонда за осигурање депозита, на основу одлуке Управног одбора, улаже у дужничке хартије од вредности које издаје Република Србија или Народна банка Србије.~~

~~На основу одлуке Управног одбора Агенције и уговора закљученог са Агенцијом и по налогу Агенције, Народна банка Србије, у своје име, а за рачун Агенције, девизна средства фонда за осигурање депозита улажу у страну хартије од вредности или их полажу као депозит код страних банака, у складу са политиком управљања девизним резервама.~~

~~Изузетно од става 3. овог члана, у околностима значајних промена на међународном финансијском тржишту узрокованих постојањем негативне каматне стопе на депозите код страних банака, Агенција може да ради једне четвртине девизних средстава фонда за осигурање депозита улагати и у девизне дужничке хартије од вредности које издаје Република Србија или Народна банка Србије.~~

~~Средства фонда за осигурање депозита улажу се на начин којим се умањује ризик, одржава ликвидност овог фонда и остварују одговарајуће приходе.~~

Члан 7.

АГЕНЦИЈА ЈЕ ДУЖНА ДА СРЕДСТВА ФОНДА ЗА ОСИГУРАЊЕ ДЕПОЗИТА ДРЖИ НА ПОСЕБНИМ ДЕПОЗИТНИМ РАЧУНИМА ОТВОРЕНИМ КОД НАРОДНЕ БАНКЕ СРБИЈЕ.

ДИНАРСКА И ДЕВИЗНА СРЕДСТВА ИЗ СТАВА 1. ОВОГ ЧЛАНА АГЕНЦИЈА УЛАЖЕ У ДУЖНИЧКЕ ХАРТИЈЕ ОД ВРЕДНОСТИ КОЈЕ ИЗДАЈЕ РЕПУБЛИКА СРБИЈА ИЛИ НАРОДНА БАНКА СРБИЈЕ, АУТОНОМНА ПОКРАЈИНА, ЈЕДИНИЦЕ ЛОКАЛНЕ САМОУПРАВЕ У РЕПУБЛИЦИ СРБИЈИ.

НА ОСНОВУ ОДЛУКЕ УПРАВНОГ ОДБОРА АГЕНЦИЈЕ И УГОВОРА ЗАКЉУЧЕНОГ СА АГЕНЦИЈОМ, НАРОДНА БАНКА СРБИЈЕ, У СВОЈЕ ИМЕ, А ЗА РАЧУН АГЕНЦИЈЕ, ДЕВИЗНА СРЕДСТВА ФОНДА ЗА ОСИГУРАЊЕ ДЕПОЗИТА МОЖЕ УЛАГАТИ И У СТРАНЕ ХАРТИЈЕ ОД ВРЕДНОСТИ ИЛИ ИХ ПОЛАЖЕ КАО ДЕПОЗИТ КОД СТРАНИХ БАНАКА, У СКЛАДУ СА ПОЛИТИКОМ УПРАВЉАЊА ДЕВИЗНИМ РЕЗЕРВАМА.

СРЕДСТВА ФОНДА ЗА ОСИГУРАЊЕ ДЕПОЗИТА УЛАЖУ СЕ НА НАЧИН КОЈИМ СЕ УМАЊУЈЕ РИЗИК, ОДРЖАВА ЛИКВИДНОСТ ОВОГ ФОНДА И ОСТВАРУЈУ ОДГОВАРАЈУЋИ ПРИХОДИ.

Члан 12.

 Агенција утврђује стопу редовне премије за наредну годину најкасније до 30. септембра текуће године, узимајући у обзир стање у банкарском и укупном финансијском систему Републике Србије, степен ризика коме је изложен, као и однос укупне висине расположивих средстава фонда за осигурање депозита и процењеног износа потребног за исплату осигураних износа у случају истовременог стечаја или ликвидације три банке средње величине.

 Стопа редовне премије износи највише 0,2% квартално у односу на укупне осигуране износе депозита банака.

 Основица за обрачун премије израчунава се као просечно стање укупних осигураних износа депозита у банци у претходном тромесечју које се утврђује на основу извештаја банке о укупним, осигураним депозитима и осигураним износима депозита из члана 8. став 4. овог закона.

 Редовну премију Агенција обрачунава и наплаћује тромесечно као производ основице за обрачун премије и утврђене стопе редовне премије из става 1. овог члана, на начин и у роковима које пропише Агенција сагласно члану 8. став 1. овог закона.

 У случају примене обрачуна премије на основу нивоа ризика у пословању банака, редовна премија се израчунава као производ основице за обрачун премије, стопе редовне премије из става 1. овог члана и процењеног фактора ризика у пословању сваке појединачне банке који Агенција утврђује у складу са методологијом.

 Агенција редовну премију за динарске депозите обрачунава и наплаћује у динарима. За девизне депозите положене у еврима и девизне депозите положене у осталим валутама (различитим од евра), редовна премија обрачунава се и наплаћује у еврима. При утврђивању основице из става 3. овог члана за обрачун редовне премије за депозите положене у еврима и депозите положене у осталим валутама (различитим од евра) примењује се курс евра према одређеној валути, израчунат на основу званичног средњег курса динара према евру и званичног средњег курса динара према тој валути који важе на последњи дан сваког месеца у тромесечју.

 Агенција може обуставити обрачун и наплату редовне премије ако средства фонда за осигурање депозита достигну циљни износ фонда дефинисан чланом 23. овог закона, осим за износ неопходан за покриће:

 1) стварно утврђених оперативних трошкова Агенције ~~насталих обављањем послова који се односе на осигурање депозита~~, до нивоа средстава издвојених из фонда за покриће оперативних трошкова у претходној календарској години;

 2) улагања Агенције у основна средства и нематеријалну имовину ~~која су у вези са обављањем послова који се односе на осигурање депозита~~;

 3) трошкова отплате позајмљених средстава фонда.